PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2007/FH/3/1/018	Bratislava 29. marca 2007	

Protimonopolný úrad Slovenskej republiky, odbor koncentrácií v správnom konaní číslo 0009/OK/2007 začatom dňa 14. 02. 2007 na základe oznámenia koncentrácie prostredníctvom splnomocneného zástupcu JUDr. Petra Hrušovského, právnika spoločnosti ECO-INVEST, a. s., Námestie SNP, Obchodná ulica 2 – 6, 811 08 Bratislava, IČO: 36 409 111, vo veci koncentrácie podnikateľov ECO-INVEST, a. s., Námestie SNP, Obchodná ulica 2 – 6, 811 08 Bratislava, IČO: 36 409 111 a MäsoSpiš, spol. s r. o., Podskala 1, 052 01 Spišská Nová Ves, IČO: 31 729 533,

r o z h o d o l

na základe § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í s koncentráciou spočívajúcou v nadobudnutí priamej kontroly podnikateľom ECO-INVEST, a. s., Námestie SNP, Obchodná ulica 2 – 6, 811 08 Bratislava, IČO: 36 409 111 nad podnikom podnikateľa MäsoSpiš, spol. s r. o., Podskala 1, 052 01 Spišská Nová Ves, IČO: 31 729 533, ku ktorej došlo na základe Zmluvy o odplatnom prevode obchodného podielu uzatvorenej dňa 26. 01. 2007 medzi Czech and Slovak American Enterprise Fund ako predávajúcim a spoločnosťou ECO-INVEST ako kupujúcim, Zmluvy o odplatnom prevode obchodného podielu uzatvorenej dňa 26. 01. 2007 medzi Ing. Mariánom Užákom ako predávajúcim a spoločnosťou ECO-INVEST ako kupujúcim, Zmluvy o odplatnom prevode obchodného podielu uzatvorenej dňa 26. 01. 2007 medzi Ing. Emíliou Čambalovou ako predávajúcim a spoločnosťou ECO-INVEST ako kupujúcim, Zmluvy o odplatnom prevode obchodného podielu uzatvorenej dňa 26. 01. 2007 medzi Jurajom Bobkom ako predávajúcim a spoločnosťou ECO-INVEST ako kupujúcim, Zmluvy o odplatnom prevode obchodného podielu uzatvorenej dňa 26. 01. 2007 medzi JUDr. Jánom Dunčkom ako predávajúcim a spoločnosťou ECO-INVEST ako kupujúcim, Zmluvy o odplatnom prevode obchodného podielu uzatvorenej dňa 26. 01. 2007 medzi Ing. Štefanom Pohlym ako predávajúcim a spoločnosťou ECO-INVEST ako kupujúcim, Zmluvy o odplatnom prevode obchodného podielu uzatvorenej dňa 26. 01. 2007 medzi Petrom Falaštom ako predávajúcim a spoločnosťou ECO-INVEST ako kupujúcim, Zmluvy o odplatnom prevode obchodného podielu uzatvorenej dňa 26. 01. 2007 medzi Justínou Melegovou ako predávajúcim a spoločnosťou ECO-INVEST ako kupujúcim, Zmluvy o odplatnom prevode obchodného podielu uzatvorenej dňa 26. 01. 2007 medzi Imrichom Sekeľom ako predávajúcim a spoločnosťou ECO-INVEST ako kupujúcim a Zmluvy o odplatnom prevode obchodného podielu uzatvorenej dňa 26. 01. 2007 medzi Štefanom Pavlíkom ako predávajúcim a spoločnosťou ECO-INVEST ako kupujúcim.

O d ô v o d n e n i e :

Protimonopolnému úradu Slovenskej republiky, odboru koncentrácií (ďalej len „úrad“) bolo listom zaevidovaným úradom pod číslom 484/2007 dňa 14. 02. 2007 doručené oznámenie koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), v ktorom podnikateľ ECO-INVEST, a. s., Námestie SNP, Obchodná ulica 2 – 6, 811 08 Bratislava, IČO: 36 409 111 (ďalej len „ECO-INVEST“) prostredníctvom splnomocneného zástupcu JUDr. Petra Hrušovského, právnika spoločnosti ECO-INVEST (ďalej len „splnomocnený zástupca“), oznamuje nadobudnutie priamej kontroly nad podnikom podnikateľa MäsoSpiš, spol. s r. o., Podskala 1, 052 01 Spišská Nová Ves, IČO: 31 729 533 (ďalej len „MäsoSpiš“), ku ktorej došlo na základe Zmluvy o odplatnom prevode obchodného podielu uzatvorenej dňa 26. 01. 2007 medzi Czech and Slovak American Enterprise Fund ako predávajúcim a spoločnosťou ECO-INVEST ako kupujúcim (ďalej len „Zmluva č. 1“), Zmluvy o odplatnom prevode obchodného podielu uzatvorenej dňa 26. 01. 2007 medzi Ing. Mariánom Užákom ako predávajúcim a spoločnosťou ECO-INVEST ako kupujúcim (ďalej len „Zmluva č. 2“), Zmluvy o odplatnom prevode obchodného podielu uzatvorenej dňa 26. 01. 2007 medzi Ing. Emíliou Čambalovou ako predávajúcim a spoločnosťou ECO-INVEST ako kupujúcim (ďalej len „Zmluva č. 3“), Zmluvy o odplatnom prevode obchodného podielu uzatvorenej dňa 26. 01. 2007 medzi Jurajom Bobkom ako predávajúcim a spoločnosťou ECO-INVEST ako kupujúcim (ďalej len „Zmluva č. 4“), Zmluvy o odplatnom prevode obchodného podielu uzatvorenej dňa 26. 01. 2007 medzi JUDr. Jánom Dunčkom ako predávajúcim a spoločnosťou ECO-INVEST ako kupujúcim (ďalej len „Zmluva č. 5“), Zmluvy o odplatnom prevode obchodného podielu uzatvorenej dňa 26. 01. 2007 medzi Ing. Štefanom Pohlym ako predávajúcim a spoločnosťou ECO-INVEST ako kupujúcim (ďalej len „Zmluva č. 6“), Zmluvy o odplatnom prevode obchodného podielu uzatvorenej dňa 26. 01. 2007 medzi Petrom Falaštom ako predávajúcim a spoločnosťou ECO-INVEST ako kupujúcim (ďalej len „Zmluva č. 7“), Zmluvy o odplatnom prevode obchodného podielu uzatvorenej dňa 26. 01. 2007 medzi Justínou Melegovou ako predávajúcim a spoločnosťou ECO-INVEST ako kupujúcim (ďalej len „Zmluva č. 8“), Zmluvy o odplatnom prevode obchodného podielu uzatvorenej dňa 26. 01. 2007 medzi Imrichom Sekeľom ako predávajúcim a spoločnosťou ECO-INVEST ako kupujúcim (ďalej len „Zmluva č. 9“) a Zmluvy o odplatnom prevode obchodného podielu uzatvorenej dňa 26. 01. 2007 medzi Štefanom Pavlíkom ako predávajúcim a spoločnosťou ECO-INVEST ako kupujúcim (ďalej len „Zmluva č. 10“).

Dňa 14. 02. 2007 sa podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) začalo správne konanie vo veci koncentrácie, ktorému bolo pridelené číslo 0009/OK/2007, o čom úrad informoval oznamovateľa koncentrácie listom číslo 555/PMÚ SR/2007 zo dňa 19. 02. 2007.

Vzhľadom na to, že oznámenie predmetnej koncentrácie neobsahovalo všetky náležitosti podľa § 10 ods. 12 zákona a vyhlášky úradu č. 268/2004 Z. z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“), úrad listom zaevidovaným pod číslom 555/PMÚ SR/2007 zo dňa 19. 02. 2007 vyzval oznamovateľa koncentrácie o doplnenie predmetného oznámenia koncentrácie a súčasne ho upovedomil, že lehota na vydanie rozhodnutia podľa § 11 zákona nezačala plynúť.

Oznamovateľ koncentrácie doplnil chýbajúce informácie a podklady podľa § 10 ods. 12 zákona a Vyhlášky listom zaevidovaným úradom pod číslom 613/2007 dňa 22. 02. 2007. Doručením vyššie uvedeného listu číslo 613/2007 sa oznámenie predmetnej koncentrácie stalo úplným a dňa 23. 02. 2007 začala podľa § 11 zákona plynúť lehota 60 pracovných dní na vydanie rozhodnutia vo veci predmetnej koncentrácie, o čom úrad informoval účastníka konania listom číslo 664/PMÚ SR/2007 zo dňa 27. 02. 2007.

Správny poplatok podľa zákona č. 145/1995 Z. z. o správnych poplatkoch v znení neskorších predpisov (ďalej len „zákon o správnych poplatkoch“) vo výške 100 000 Sk bol uhradený dňa 13. 02. 2007.

Z podkladov a informácií, ktoré boli úradu predložené v predmetnom správnom konaní účastníkom konania, ako aj z podkladov a informácií získaných z uskutočneného prieskumu a tiež z podkladov a informácií získaných z predchádzajúcej činnosti úradu (rozhodnutie číslo 2007/FK/3/1/001 zo dňa 05. 01. 2007, rozhodnutie číslo 2007/FH/3/1/005 zo dňa 19. 01. 2007, rozhodnutie číslo 2007/FK/3/1/008 zo dňa 12. 02. 2007, rozhodnutie číslo 2007/FH/3/1/009 zo dňa 13. 02. 2007) vyplynuli nasledujúce skutočnosti:

1.	Podnikatelia

Podľa § 2 ods. 1 písm. a) zákona sa zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

1.1	ECO-INVEST

Spoločnosť ECO-INVEST je akciová spoločnosť zapísaná v obchodnom registri Okresného súdu Bratislava I, oddiel: Sa, vložka č.: 3875/B. Majiteľom všetkých akcií spoločnosti ECO-INVEST je Ing. Milan Fiľo. 

Spoločnosť ECO-INVEST je spoločnosťou holdingového typu, ktorá je majiteľom akcií viacerých obchodných spoločností a vykonáva ich správu, pričom zoznam týchto spoločností je súčasťou spisového materiálu. Z oznámenia predmetnej koncentrácie vyplýva, že spoločnosti, ktoré sú priamo alebo nepriamo kontrolované spoločnosťou ECO-INVEST pôsobia na nasledovných trhoch:
-	trh výroby toaletného papiera,
-	trh výroby papierových vreckoviek,
-	trh výroby papierových obrúskov,
-	trh výroby kuchynských utierok,
-	trh výroby materských a dublírovaných kotúčov,
-	trh výroby kancelárskeho papiera,
-	trh výroby materských kotúčov,
-	trh výroby poštových obálok,
-	trh výroby papierových tašiek,
-	trh predaja uhlia,
-	trh poľnohospodárskej výroby,
-	trh výroby a spracovania dreva,
-	trh obchodovania s drevom,
-	trh obchodnej činnosti v oblasti farmaceutických produktov a zdravotníckych potrieb,
-	trh prenájmu nehnuteľností,
-	trh poskytovania bankomatových služieb,
-	trh predaja reklamného priestoru v tlačových, rozhlasových a audiovizuálnych médiách.

Spoločnosť ECO-INVEST pôsobí aj v oblasti spracovania a predaja bravčového mäsa, hovädzieho mäsa a mäsových výrobkov prostredníctvom spoločnosti TAURIS, a. s., Potravinárska 6, 979 01 Rimavská Sobota, IČO: 31 642 705 (ďalej len „TAURIS“). Koncentráciu podnikateľov ECO-INVEST a TAURIS schválil úrad rozhodnutím číslo 2007/FK/3/1/001 zo dňa 05. 01. 2007.

Vzhľadom na to, že spoločnosť ECO-INVEST je právnickou osobou zapísanou v obchodnom registri, je podnikateľom podľa § 2 zákona č. 513/1991 Zb. Obchodného zákonníka, a teda aj podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

1.2	MäsoSpiš

Spoločnosť MäsoSpiš je spoločnosť s ručením obmedzeným zapísaná v obchodnom registri Okresného súdu Košice I, oddiel: Sro, vložka č.: 8042/R. Obchodné podiely spoločnosti MäsoSpiš vlastní Czech and Slovak American Enterprise Fund, Ing. Marián Užák, Ing. Emília Čambalová, Juraj Bobko, JUDr. Ján Dunčko, Ing. Štefan Pohly, Peter Falašta, Justína Melegová, Štefan Pavlík, Imrich Sekeľ. 

Z oznámenia koncentrácie vyplýva, že spoločnosť MäsoSpiš sa zaoberá spracovaním a predajom hovädzieho mäsa, bravčového mäsa a spracovaním a predajom mäsových výrobkov. Spoločnosť MäsoSpiš priamo ani nepriamo nekontroluje žiadnu spoločnosť.

Vzhľadom na to, že spoločnosť MäsoSpiš je právnickou osobou zapísanou v obchodnom registri, je podnikateľom podľa § 2 zákona č. 513/1991 Zb. Obchodného zákonníka, a teda aj podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

2.	Forma koncentrácie

Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Dňa 26. 01. 2007 boli uzatvorené Zmluva č. 1, Zmluva č. 2, Zmluva č. 3, Zmluva č. 4, Zmluva č. 5, Zmluva č. 6, Zmluva č. 7, Zmluva č. 8, Zmluva č. 9, Zmluva č. 10, na základe ktorých získa podnikateľ ECO-INVEST po uskutočnení posudzovanej koncentrácie 100 %-ný obchodný podiel v podniku podnikateľa MäsoSpiš a získa tak možnosť vykonávať priamu kontrolu nad podnikom podnikateľa MäsoSpiš.

Vzhľadom na vyššie uvedené úrad zistil, že uzatvorením Zmluvy č. 1, Zmluvy č. 2, Zmluvy č. 3, Zmluvy č. 4, Zmluvy č. 5, Zmluvy č. 6, Zmluvy č. 7, Zmluvy č. 8, Zmluvy č. 9, Zmluvy č. 10 vznikla koncentrácia podnikateľov ECO-INVEST a MäsoSpiš podľa § 9 ods. 1 písm. b) v spojení s § 9 ods. 4 písm. b) zákona.

3.	Účastníci konania a koncentrácie

Podľa § 25 ods. 3 písm. d) zákona účastníkom konania v prípade koncentrácie, ktorá vznikla získaním priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov.

Z vyššie uvedeného vyplýva, že účastníkom konania v prípade predmetnej koncentrácie je podnikateľ ECO-INVEST, ktorý získava priamu kontrolu nad podnikom podnikateľa MäsoSpiš.

Účastníkom koncentrácie v prípade vzniku koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov a podnikateľ alebo podnikatelia, nad ktorými je priama alebo nepriama kontrola získavaná.

V prípade predmetnej koncentrácie je účastníkom koncentrácie podnikateľ ECO-INVEST, ktorý získava priamu kontrolu nad podnikom podnikateľa MäsoSpiš, ako aj podnikateľ MäsoSpiš, nad ktorým je kontrola získavaná.

4.	Koncentrácia podliehajúca kontrole úradu

Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v spojení s vyhláškou Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

Na základe predložených podkladov a informácií úrad zistil, že spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie, t. j. za rok 2005, je 4 356 269 000 Sk. Účastník koncentrácie ECO-INVEST dosiahol v roku 2005 na území Slovenskej republiky celkový obrat vo výške 929 631 000 Sk a účastník koncentrácie MäsoSpiš dosiahol v roku 2005 na území Slovenskej republiky celkový obrat vo výške 553 924 000 Sk.

Z vyššie uvedeného vyplýva, že účastníci koncentrácie dosiahli zákonom stanovenú výšku obratu podľa § 10 ods. 1 písm. a) zákona, a teda predmetná koncentrácia podlieha kontrole úradu.

Podľa § 10 ods. 9 zákona koncentrácia, ktorá podlieha kontrole úradu podľa § 10 ods. 1 zákona, musí byť oznámená úradu do 30 pracovných dní odo dňa 
a)	uzavretia zmluvy, 
b)	oznámenia prijatia návrhu v obchodnej verejnej súťaži, 
c)	doručenia rozhodnutia štátneho orgánu podnikateľovi,
d)	keď Európska komisia oznámila podnikateľovi, že vo veci bude konať úrad alebo 
e)	v ktorom nastala iná skutočnosť, na ktorej základe došlo k vzniku koncentrácie.
Lehota začne plynúť odo dňa, keď nastala prvá zo skutočností uvedených v písmenách a) až c) alebo písmene e).

Z predložených podkladov a informácií úrad zistil, že právnym titulom vzniku predmetnej koncentrácie sú Zmluva č. 1, Zmluva č. 2, Zmluva č. 3, Zmluva č. 4, Zmluva č. 5, Zmluva č. 6, Zmluva č. 7, Zmluva č. 8, Zmluva č. 9, Zmluva č. 10, ktoré boli uzatvorené dňa 26. 01. 2007. Vzhľadom na to, že oznámenie predmetnej koncentrácie bolo doručené úradu dňa 14. 02. 2007, predmetná koncentrácia bola oznámená úradu v zákonom stanovenej lehote.

5.	Relevantné trhy

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia.

5.1	Tovarové relevantné trhy

Pri vymedzení relevantných trhov z tovarového hľadiska úrad vychádzal z definícií uvedených v § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky.

Z predložených informácií a podkladov úrad zistil, že podnikateľ ECO-INVEST pôsobí v rovnakej oblasti ako podnikateľ MäsoSpiš prostredníctvom podnikateľa TAURIS a tiež prostredníctvom podnikateľa FABUŠ, spol. s r. o., C I Obchodné stredisko Máj, 018 41 Dubnica nad Váhom, IČO: 31 587 615 (ďalej len „FABUŠ“). Koncentráciu podnikateľov ECO-INVEST a FABUŠ schválil úrad rozhodnutím číslo 2007/FH/3/1/009 zo dňa 13. 02. 2007. Rozhodnutie nadobudlo právoplatnosť až po uzatvorení Zmluvy č. 1, Zmluvy č. 2, Zmluvy č. 3, Zmluvy č. 4, Zmluvy č. 5, Zmluvy č. 6, Zmluvy č. 7, Zmluvy č. 8, Zmluvy č. 9, Zmluvy č. 10, na základe ktorých vznikla posudzovaná koncentrácia.

Z oznámenia koncentrácie vyplýva, že aktivity účastníkov koncentrácie sa prekrývajú na nasledujúcich relevantných trhoch: 
-	spracovanie a predaj bravčového mäsa,
-	spracovanie a predaj hovädzieho mäsa,
-	spracovanie a predaj mäsových výrobkov.

Celkový proces spracovania bravčového a hovädzieho mäsa a mäsových výrobkov však pozostáva zo štyroch vertikálne nadväzujúcich úrovní: 
a)	chov jatočných ošípaných a jatočného hovädzieho dobytka, ktorý sa môže uskutočňovať tak v podmienkach malochovu ako i v rozsiahlejších celkoch na poľnohospodárskych farmách,
b)	porážka jatočných zvierat na bitúnkoch, v rámci ktorej sa prostredníctvom súhrnu viacerých operácií získava mäso jatočných zvierat za účelom predaja alebo ďalšieho spracovania. Z verejne dostupných zoznamov Štátnej veterinárnej a potravinovej správy Slovenskej republiky o schválených prevádzkach a povolených nízkokapacitných prevádzkach pre čerstvé mäso a mäsové výrobky úrad zistil, že porážkou jatočných zvierat sa na Slovensku zaoberá približne 199 bitúnkov,
c)	spracovanie bravčového a hovädzieho mäsa a mäsových výrobkov v mäsokombinátoch,
d)	predaj bravčového a hovädzieho mäsa a mäsových výrobkov prostredníctvom veľkoobchodných a maloobchodných predajní (siete obchodných reťazcov a ďalšie formy maloobchodného predaja).

Na základe vyššie uvedených skutočností a na základe predložených podkladov účastníkom konania úrad zistil, že podnikateľ MäsoSpiš nepôsobí v oblastiach uvedených pod písm. a), b) a d), a že aktivity účastníkov koncentrácie sa prekrývajú v oblasti prevádzkovania mäsokombinátov, ktoré sú zamerané na spracovanie bravčového a hovädzieho mäsa a mäsových výrobkov, pričom spracovanie bravčového a hovädzieho mäsa a mäsových výrobkov predstavuje čiastkovú činnosť v rámci celkového procesu, ktorý zahŕňa rôznorodé aktivity na viacerých vertikálnych úrovniach od poľnohospodárskeho prvovýrobcu až po konečného spotrebiteľa. 

5.1.1	Relevantný trh spracovania a predaja bravčového mäsa

Úrad pri definovaní predmetného relevantného trhu vychádzal z podkladov a informácií predložených v priebehu správneho konania účastníkom konania ako aj z informácií získaných v predchádzajúcej činnosti úradu. 

Bravčové mäso je priečne pruhovaná svalovina z tiel teplokrvných jatočných zvierat (jatočné ošípané). Spracovanie bravčového mäsa zahŕňa rozrábku bravčového mäsa, v rámci ktorej sa prostredníctvom súboru technologických operácií mäso delí na menšie časti, vykosťuje sa alebo porciuje. Základnou surovinou na úpravu a delenie bravčového mäsa sú jatočne opracované telá prasničiek a kastrátov, ktoré sú rozseknuté na polovičky. Po základných rezoch, ktorými sa bravčové polovičky oddelia, sú kostičmi jednotlivé časti mias opracúvané podľa účelu ich použitia a to na: mäsá určené na výsek (s kosťou alebo bez kosti), mäsá určené na zmrazenie, pričom tieto môžu byť určené na predaj a konzumáciu alebo na výrobu mäsových výrobkov (priamo alebo prostredníctvom soliarne).

Z podkladov predložených účastníkom konania, ako aj z informácií získaných úradom predchádzajúcou činnosťou, úrad zistil, že predaj bravčového mäsa sa uskutočňuje prostredníctvom vlastnej siete maloobchodných predajní prevádzkovaných samotným výrobcom, prostredníctvom nezávislých maloobchodných predajní alebo prostredníctvom siete veľkoobchodných predajní na základe uzatvorených zmlúv, v ktorých sú dohodnuté obchodné podmienky prevažne na obdobie jedného roka. Distribúciu bravčového mäsa zabezpečujú výrobcovia prostredníctvom vlastných dopravných prostriedkov alebo prostredníctvom služieb nezávislých distributérov priamo k odberateľovi alebo do centrálnych distribučných skladov.

Na základe senzorických a chuťových odlišností bravčového mäsa od iných druhov mias, ako aj odlišností v nutričných hodnotách, cenových rozdielov a odlišností v dĺžke i spôsobe tepelnej úpravy bravčového mäsa, úrad zadefinoval spracovanie a predaj bravčového mäsa ako samostatný tovarový relevantný trh.

5.1.2	Relevantný trh spracovania a predaja hovädzieho mäsa

Úrad pri definovaní predmetného relevantného trhu vychádzal z podkladov a informácií predložených v priebehu správneho konania účastníkom konania ako aj z informácií získaných v predchádzajúcej činnosti úradu. 

Hovädzie mäso je priečne pruhovaná svalovina z tiel teplokrvných jatočných zvierat (hovädzí dobytok). Je to mäso mladého hovädzieho dobytka, mladého býka, vola, jalovice a kravy. Spracovanie hovädzieho mäsa zahŕňa rozrábku hovädzieho mäsa, pričom základnou surovinou na delenie a vykosťovanie hovädzieho mäsa sú hovädzie štvrte (predná a zadná). Jednotlivé časti opracúvavajú pracovníci hovädzej rozrábky – kostiči, podľa účelu použitia podobne a to na: mäsá určené na výsek (s kosťou alebo bez kosti), mäsá určené na zmrazenie, pričom tieto môžu byť určené na predaj a konzumáciu alebo na výrobu mäsových výrobkov (priamo alebo prostredníctvom soliarne).

Z podkladov predložených účastníkom konania, ako aj z informácií získaných úradom predchádzajúcou činnosťou, úrad zistil, že predaj hovädzieho mäsa sa uskutočňuje prostredníctvom vlastnej siete maloobchodných predajní prevádzkovaných samotným výrobcom, prostredníctvom nezávislých maloobchodných predajní alebo prostredníctvom siete veľkoobchodných predajní na základe uzatvorených zmlúv, v ktorých sú dohodnuté obchodné podmienky prevažne na obdobie jedného roka. Distribúciu hovädzieho mäsa zabezpečujú výrobcovia prostredníctvom vlastných dopravných prostriedkov alebo prostredníctvom služieb nezávislých distributérov priamo k odberateľovi alebo do centrálnych distribučných skladov.

Na základe senzorických a chuťových odlišností hovädzieho mäsa od iných druhov mias, ako aj odlišností v nutričných hodnotách, cenových rozdielov a odlišností v dĺžke i spôsobe tepelnej úpravy hovädzieho mäsa, úrad zadefinoval spracovanie a predaj hovädzieho mäsa ako samostatný tovarový relevantný trh.

5.1.3	Relevantný trh spracovania a predaja mäsových výrobkov

Úrad pri definovaní predmetného relevantného trhu vychádzal z podkladov a informácií predložených v priebehu správneho konania účastníkom konania ako aj z informácií získaných v predchádzajúcej činnosti úradu. 

Mäsové výrobky sú potraviny, vyrábané s prevládajúcim podielom mäsa ako základnej suroviny, určené na priamu spotrebu alebo na ďalšiu tepelnú úpravu pred ľudskou spotrebou, ktoré boli ošetrené takým spôsobom, že mäsové výrobky na ich reze nemajú vlastnosti čerstvého mäsa.

Základom pre výrobu mäsových výrobkov môže byť mechanicky separované mäso z varenej, chladenej, mrazenej alebo hlbokozmrazenej suroviny z mäsa jatočných zvierat a hydiny. Mäsové výrobky možno vyrábať tepelným opracovaním, solením, sušením alebo ich kombináciou. Tieto technologické procesy možno vykonávať aj v spojení s údením alebo fermentáciou za osobitných klimatických podmienok a pri použití prídavných látok a technologických pomocných látok.

Podľa Výnosu Ministerstva pôdohospodárstva Slovenskej republiky a Ministerstva zdravotníctva Slovenskej republiky z 18. augusta 2005 č. 1895/2004-100, ktorým sa vydáva hlava Potravinového kódexu Slovenskej republiky mäsové výrobky zahŕňajú: mäkké mäsové výrobky, trvanlivé mäsové výrobky, varené mäsové výrobky, pečené mäsové výrobky, solené mäsá, mäsové polokonzervy a mäsové konzervy, ostatné mäsové výrobky.

Vzhľadom na to, že účastníci koncentrácie sa nezaoberajú spracovaním a výrobou mäsových polokonzerv a mäsových konzerv, úrad sa pre účely tohto rozhodnutia účinkami predmetnej koncentrácie v oblasti výroby mäsových polokonzerv a mäsových konzerv nezaoberal.

Z podkladov predložených účastníkom konania, ako aj z informácií získaných úradom predchádzajúcou činnosťou, úrad zistil, že predaj mäsových výrobkov sa uskutočňuje prostredníctvom vlastnej siete maloobchodných predajní prevádzkovaných samotným výrobcom, prostredníctvom nezávislých maloobchodných predajní alebo prostredníctvom siete veľkoobchodných predajní na základe uzatvorených zmlúv, v ktorých sú dohodnuté obchodné podmienky prevažne na obdobie jedného roka. Distribúciu mäsových výrobkov zabezpečujú výrobcovia prostredníctvom vlastných dopravných prostriedkov alebo prostredníctvom služieb nezávislých distributérov priamo k odberateľovi alebo do centrálnych distribučných skladov. 

Vzhľadom na senzorické a chuťové vlastnosti, ceny a účel použitia, ktorými sa mäsové výrobky odlišujú od vyrobeného mäsa, úrad zadefinoval spracovanie a predaj mäsových výrobkov ako samostatný tovarový relevantný trh.

Z predchádzajúcej činnosti úradu (rozhodnutie číslo 2006/FK/3/1/005 zo dňa 17. 01. 2006) vyplýva, že z hľadiska charakteristiky, ceny a účelu použitia sú hydinové mäsové výrobky pre spotrebiteľa zastupiteľné s určitou skupinou produktov z bravčového a hovädzieho mäsa, na základe čoho relevantný trh spracovania a predaja mäsových výrobkov zahŕňa hydinové, bravčové i hovädzie mäsové výrobky. V prípade predmetnej koncentrácie sa úrad zaoberal vyhodnocovaním dopadov posudzovanej koncentrácie na relevantný trh spracovania a predaja mäsových výrobkov, ktorý zahŕňa bravčové a hovädzie mäsové výrobky, pričom tak ako bude uvedené neskôr, vzhľadom na to, že v prípade predmetnej koncentrácie nedôjde k vytvoreniu alebo posilneniu dominantného postavenia účastníkov koncentrácie na užšie zadefinovanom relevantnom trhu, úrad sa pre účely tohto rozhodnutia nezaoberal podrobnejším vyhodnocovaním dopadov na širšie zadefinovaný tovarový relevantný trh. V časti 6.3 na strane 19 tohto rozhodnutia úrad uvádza iba alternatívne vyhodnotenie dopadu predmetnej koncentrácie na takto zadefinovaný tovarový relevantný trh. 

5.2	Priestorové relevantné trhy

Podľa § 3 ods. 6 zákona je priestorový relevantný trh vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Pri určení priestorovej dimenzie vyššie uvedených tovarových relevantných trhov, úrad vychádzal z informácií predložených účastníkom konania ako aj z informácií vyplývajúcich z predchádzajúcej činnosti úradu, podľa ktorých podnikanie na relevantnom trhu spracovania a predaja bravčového mäsa, hovädzieho mäsa a mäsových výrobkov neobmedzujú významné ekonomické, technické, právne alebo iné bariéry na národnej a ani na medzinárodnej úrovni. 

Na základe dostupných informácií úrad zistil, že na relevantných trhoch spracovania a predaja bravčového mäsa, hovädzieho mäsa a mäsových výrobkov pôsobia podnikatelia, ktorí predávajú príslušné produkty na území celej Slovenskej republiky, ale aj podnikatelia, ktorí predávajú príslušné produkty len v určitých regiónoch Slovenskej republiky. Vzhľadom na to, že účastníci koncentrácie pôsobia na území celej Slovenskej republiky a napriek možným menším regionálnym trhom súťažia s ostatnými podnikateľmi na celom území Slovenskej republiky, úrad dospel k záveru, že relevantné trhy spracovania a predaja bravčového mäsa, hovädzieho mäsa a mäsových výrobkov možno vymedziť územím Slovenskej republiky.

Z predložených podkladov a informácií zároveň vyplýva, že významné ekonomické, technické, právne alebo iné bariéry neobmedzujú podnikanie na relevantných trhoch spracovania a predaja bravčového mäsa, hovädzieho mäsa a mäsových výrobkov ani na medzinárodnej úrovni, minimálne medzi krajinami Európskej únie. Vzhľadom na to, že v posledných rokoch postupne vzrástol nielen objem vývozu ale aj objem dovozu bravčového mäsa, hovädzieho mäsa a mäsových výrobkov v Slovenskej republike, úrad dospel k záveru, že obchodovanie na relevantných trhoch bravčového mäsa, hovädzieho mäsa a mäsových výrobkov sa uskutočňuje na území širšom ako je územie Slovenskej republiky. 

Vzhľadom na to, že tak ako bude uvedené neskôr, posudzovaná koncentrácia nevedie k vytvoreniu alebo posilneniu dominantného postavenia účastníkov koncentrácie, úrad ponechal pre účely tohto rozhodnutia presnú definíciu priestorových relevantných trhov spracovania a predaja bravčového mäsa, hovädzieho mäsa a mäsových výrobkov otvorenú a v ďalšej časti rozhodnutia sa úrad zaoberal skúmaním dopadov posudzovanej koncentrácie na predmetné tovarové relevantné trhy na území Slovenskej republiky.

6.	Dopad koncentrácie na hospodársku súťaž

Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7 zákona koordinácia súťažného správania je v rozpore s ustanovením § 4 ods. 1 zákona.

Z podkladov a informácií získaných v priebehu predmetného správneho konania, ako aj z predchádzajúcej činnosti, úrad zistil, že relevantné trhy spracovania a predaja bravčového mäsa, hovädzieho mäsa a mäsových výrobkov sa nachádzajú na Slovensku vo fáze zrelosti a pôsobí na nich viacero väčších a ďalších vyše 200 menších slovenských i zahraničných podnikateľov poskytujúcich bravčové mäso, hovädzie mäso a mäsové výrobky.

Vzhľadom na to, že tak ako bolo uvedené vyššie, podnikateľ ECO-INVEST pôsobí prostredníctvom podnikateľov TAURIS a FABUŠ v rovnakej oblasti ako podnikateľ MäsoSpiš, posudzovaná koncentrácia je koncentráciou horizontálneho charakteru. Pri posudzovaní dopadov predmetnej koncentrácie na hospodársku súťaž na vymedzených relevantných trhoch úrad skúmal štruktúru podnikateľského prostredia, intenzitu hospodárskej súťaže, bariéry vstupu a postavenie jednotlivých súťažiacich na vymedzených relevantných trhoch, pričom údaje uvedené v hranatých zátvorkách boli označené za obchodné tajomstvo a sú súčasťou spisového materiálu.

6.1	Relevantný trh spracovania a predaja bravčového mäsa

Celkovú veľkosť relevantného trhu spracovania a predaja bravčového mäsa na území Slovenskej republiky vyčíslil úrad na základe údajov predložených účastníkom konania v spojení s informáciami získanými z predchádzajúcej činnosti, pričom vychádzal z údajov o celkovej spotrebe bravčového mäsa v Slovenskej republike, ktoré uvádza Situačná a výhľadová správa k 30. 06. 2006 pre jatočné ošípané, ktorú vydáva Výskumný ústav ekonomiky poľnohospodárstva a potravinárstva v Bratislave (ďalej len „Situačná správa pre jatočné ošípané za I. polrok 2006“). Úrad po upravení údajov o celkovej spotrebe bravčového mäsa v Slovenskej republike o údaje o samozásobení bravčovým mäsom vyjadril v nasledujúcej tabuľke celkovú veľkosť relevantného trhu spracovania a predaja bravčového mäsa v Slovenskej republike.

Tabuľka 1: Celková veľkosť relevantného trhu spracovania a predaja 
bravčového mäsa v SR v rokoch 2004 - 2006

Rok	Celková spotreba bravčového mäsa v SR (tony)	
2004	131 702	
2005	132 500	
2006	137 000	
Zdroj: Situačná správa pre jatočné ošípané za I. polrok 2006

Podľa prognózy Výskumného ústavu ekonomiky poľnohospodárstva a potravinárstva v Bratislave v Situačnej správe pre jatočné ošípané za I. polrok 2006 predstavoval objem dovezeného bravčového mäsa do Slovenskej republiky v roku 2006 približne 40 % z celkovej spotreby bravčového mäsa na Slovensku.

Z oznámenia koncentrácie vyplýva, že podnikatelia TAURIS, FABUŠ a MäsoSpiš predávajú bravčové mäso na celom území Slovenskej republiky. Predaj bravčového mäsa uskutočňujú podnikatelia TAURIS, FABUŠ a MäsoSpiš prostredníctvom maloobchodných a veľkoobchodných predajní. Zatiaľ čo podnikateľ TAURIS prevádzkuje aj sieť vlastných maloobchodných predajní, podnikatelia FABUŠ a MäsoSpiš vlastnú sieť maloobchodných predajní neprevádzkujú. Dopravu bravčového mäsa priamo do predajnej siete alebo do distribučných centier zabezpečujú účastníci koncentrácie vlastnými dopravnými prostriedkami alebo prostredníctvom nezávislých autodopravcov.

Z odpovedí podnikateľov oslovených v prieskume úradu v rámci správneho konania číslo 0057/OK/2006 ako aj z oznámenia koncentrácie vyplýva, že vzhľadom na charakter predmetného tovaru, obchodné podmienky a dostatočný počet dodávateľov, odberatelia bravčového mäsa neakceptujú dlhodobé alebo exkluzívne distribučné zmluvy s dodávateľmi a nie je pre nich finančne ani časovo náročné zmeniť dodávateľa bravčového mäsa.

Z oznámenia koncentrácie ako aj z predchádzajúcej činnosti úradu vyplýva, že na relevantnom trhu spracovania a predaja bravčového mäsa pôsobí viacero slovenských i zahraničných podnikateľov poskytujúcich bravčové mäso regionálne ale aj na území celého Slovenska. Medzi najvýznamnejších podnikateľov, ktorých považujú účastníci koncentrácie za svojich hlavných konkurentov patria podnikatelia: Mecom, a. s., Hrádok Mäsokombinát, spol. s r. o. a PM Zbrojníky, a. s.. Okrem týchto najvýznamnejších podnikateľov pôsobí na predmetnom relevantnom trhu aj veľké množstvo menších podnikateľov.

Podiely podnikateľov TAURIS, FABUŠ a MäsoSpiš ako aj podiely ďalších najvýznamnejších podnikateľov na relevantnom trhu spracovania a predaja bravčového mäsa sú uvedené v nasledujúcej tabuľke:

Tabuľka 2: Trhové podiely vybraných podnikateľov

Podnikatelia	Podiely na relevantnom trhu dodávok bravčového mäsa v SR (%)	
	2004	2005	2006	
Tauris	7,98	7,45	5,95	
Fabuš	5,37	6,29	4,71	
Mäso Spiš	0,81	0,94	0,63	
Mecom	2,85	2,83	3,10	
Hrádok Mäsokombinát	6,82	5,85	8,37	
PM Zbrojníky	[0-5]	[0-5]	2,28	
Púchovský mäsový priemysel	[OT]	[OT]	[OT]	
Svaman	0,57	2,36	2,31	
Maroš	2,26	2,22	0,99	
Nord Svit	0,65	0,95	0,78	
Import	23	48	40	
Ostatní	44	20	30	
Zdroj: Oznámenie koncentrácie, prieskum úradu a predchádzajúca činnosť úradu

Vychádzajúc z vyššie uvedenej tabuľky najvýznamnejšími podnikateľmi na relevantnom trhu spracovania a predaja bravčového mäsa na území Slovenskej republiky sú z hľadiska výšky dosiahnutých obratov v tejto oblasti podnikatelia Hrádok Mäsokombinát, spol. s r. o., TAURIS, FABUŠ, Mecom, a. s. a PM Zbrojníky, a. s.. Vzhľadom na to, že podnikatelia Hrádok Mäsokombinát, s. r. o. a Mecom, a. s. patria do jednej ekonomickej skupiny, spoločne dosahujú podiel na predmetnom relevantnom trhu vo výške 11,37 %. Po uskutočnení posudzovanej koncentrácie budú aj podnikatelia TAURIS,  FABUŠ a MäsoSpiš súčasťou jednej ekonomickej skupiny a ich spoločný trhový podiel bude 11,29 %. 

Z verejne dostupných zoznamov Štátnej veterinárnej a potravinovej správy Slovenskej republiky o schválených prevádzkach a povolených nízkokapacitných prevádzkach pre čerstvé mäso úrad zistil, že na predmetnom relevantnom trhu pôsobí až 233 podnikateľov, ktorí sa zaoberajú spracovaním bravčového mäsa na území Slovenskej republiky. Podiel 10 najvýznamnejších podnikateľov na relevantnom trhu spracovania a predaja bravčového mäsa  bol v roku 2006 približne 30 % (Tabuľka 2), objem dovozu bravčového mäsa v roku 2006 predstavoval približne 40 % a približne 30 % z celkovej spotreby bravčového mäsa predstavovali v tomto roku ostatní podnikatelia pôsobiaci na tomto relevantnom trhu. Z vyššie uvedených skutočností vyplýva, že štruktúra predmetného relevantného trhu je charakterizovaná veľkým počtom malých podnikateľov, pričom individuálna výška trhového podielu žiadneho z podnikateľov neprekročila hranicu 6 %.

Uskutočnením posudzovanej koncentrácie si síce podnikateľ ECO-INVEST prostredníctvom svojich dcérskych spoločností mierne posilní postavenie na relevantnom trhu spracovania a predaja bravčového mäsa, no vzhľadom na štruktúru relevantného trhu spracovania a predaja bravčového mäsa na území Slovenskej republiky, nízku vyjednávaciu silu voči odberateľom a nízke bariéry vstupu pre nových podnikateľov, bude podnikateľ ECO-INVEST prostredníctvom svojich dcérskych spoločností vystavený na predmetnom relevantnom trhu podstatnej hospodárskej súťaži i po uskutočnení posudzovanej koncentrácie a nebude sa môcť správať nezávisle voči svojim konkurentom, dodávateľom a odberateľom. 

Na základe vyššie uvedených skutočností úrad dospel k záveru, že posudzovaná koncentrácia nevytvorí alebo neposilní dominantné postavenie účastníkov koncentrácie, ktorého dôsledkom sú významné prekážky efektívnej hospodárskej súťaže na relevantnom trhu spracovania a predaja bravčového mäsa v Slovenskej republike. 

6.2	Relevantný trh spracovania a predaja hovädzieho mäsa

Celkovú veľkosť relevantného trhu spracovania a predaja hovädzieho mäsa na území Slovenskej republiky vyčíslil úrad na základe údajov predložených účastníkom konania v spojení s informáciami získanými z predchádzajúcej činnosti, pričom vychádzal z údajov o celkovej spotrebe hovädzieho mäsa v Slovenskej republike, ktoré uvádza Situačná a výhľadová správa k 30. 06. 2006 pre jatočný hovädzí dobytok a jatočné teľatá (ďalej len „Situačná správa pre jatočný hovädzí dobytok za I. polrok 2006“). Údaje o celkovej veľkosti relevantného trhu spracovania a predaja hovädzieho mäsa na území Slovenskej republiky od roku 2004 do roku 2006 sa nachádzajú v nasledujúcej tabuľke.

Tabuľka 3: Celková veľkosť relevantného trhu spracovania a predaja 
hovädzieho mäsa v SR v rokoch 2004 - 2006

Rok	Celková spotreba hovädzieho mäsa v SR (tony)	
2004	33 402	
2005	32 300	
2006	32 000	
Zdroj: Situačná správa pre jatočný hovädzí dobytok za I. polrok 2006

Podľa prognózy Výskumného ústavu ekonomiky poľnohospodárstva a potravinárstva v Bratislave v Situačnej správe pre jatočný hovädzí dobytok za I. polrok 2006 predstavoval objem dovezeného hovädzieho mäsa do Slovenskej republiky v roku 2006 približne 22 % z celkovej spotreby hovädzieho mäsa na Slovensku.

Z oznámenia koncentrácie vyplýva, že podnikatelia TAURIS, FABUŠ a MäsoSpiš predávajú hovädzie mäso na celom území Slovenskej republiky. Predaj hovädzieho mäsa uskutočňujú podnikatelia TAURIS, FABUŠ a MäsoSpiš prostredníctvom maloobchodných a veľkoobchodných predajní. Zatiaľ čo podnikateľ TAURIS prevádzkuje aj sieť vlastných maloobchodných predajní, podnikatelia FABUŠ a MäsoSpiš vlastnú sieť maloobchodných predajní neprevádzkujú. Dopravu hovädzieho mäsa priamo do predajnej siete alebo do distribučných centier zabezpečujú účastníci koncentrácie vlastnými dopravnými prostriedkami alebo prostredníctvom nezávislých autodopravcov.

Z odpovedí podnikateľov oslovených v prieskume úradu v rámci správneho konania číslo 0057/OK/2006 ako aj z oznámenia koncentrácie vyplýva, že vzhľadom na charakter predmetného tovaru, obchodné podmienky a dostatočný počet dodávateľov, odberatelia hovädzieho mäsa neakceptujú dlhodobé alebo exkluzívne distribučné zmluvy s dodávateľmi a nie je pre nich finančne ani časovo náročné zmeniť dodávateľa hovädzieho mäsa.

Z oznámenia koncentrácie ako aj z predchádzajúcej činnosti úradu vyplýva, že na relevantnom trhu spracovania a predaja hovädzieho mäsa pôsobí viacero slovenských i zahraničných podnikateľov poskytujúcich hovädzie mäso regionálne ale aj na území celého Slovenska. Medzi najvýznamnejších podnikateľov, ktorých považujú účastníci koncentrácie za svojich hlavných konkurentov patria podnikatelia: Mecom, a. s., Hrádok Mäsokombinát, spol. s r. o. a PM Zbrojníky, a. s.. Okrem týchto najvýznamnejších podnikateľov pôsobí na predmetnom relevantnom trhu aj veľké množstvo menších podnikateľov.

Podiely podnikateľov TAURIS, FABUŠ a MäsoSpiš ako aj podiely ďalších najvýznamnejších podnikateľov na relevantnom trhu spracovania a predaja hovädzieho mäsa sú uvedené v nasledujúcej tabuľke:

Tabuľka 4: Trhové podiely vybraných podnikateľov

Podnikatelia	Podiely na relevantnom trhu dodávok hovädzieho mäsa v SR (%)	
	2004	2005	2006	
Tauris	9,54	6,54	6,09	
Fabuš	2,38	1,64	1,12	
MäsoSpiš	0,70	0,81	0,77	
Mecom	1,48	1,54	3,46	
Hrádok Mäsokombinát	3,84	3,14	6,95	
PM Zbrojníky	[0-5]	[0-5]	1,53	
Púchovský mäsový priemysel	[OT]	[OT]	[OT]	
Svaman	0,31	0,85	0,95	
Maroš	0,85	0,84	0,40	
Nord Svit	0,19	0,19	0,32	
Import	*	15	22	
Ostatní	*	67	55	
Zdroj: Oznámenie koncentrácie, predchádzajúca činnosť úradu
* - údaj nie je známy z dôvodu nepresností v Colnej štatistike

Na základe podielov na relevantnom trhu spracovania a predaja hovädzieho mäsa na území Slovenskej republiky, ktoré dosiahli podnikatelia uvedení v predchádzajúcej tabuľke, možno skonštatovať, že najvýznamnejšími podnikateľmi na predmetnom relevantnom trhu sú podnikatelia: Hrádok Mäsokombinát, spol. s r. o., TAURIS, Mecom, a. s., PM Zbrojníky, a. s. a FABUŠ. Vzhľadom na to, že podnikatelia Hrádok Mäsokombinát, s. r. o. a Mecom, a. s. patria do jednej ekonomickej skupiny, ich spoločný podiel na predmetnom relevantnom trhu je vo výške 10,41 %. Po uskutočnení posudzovanej koncentrácie budú aj podnikatelia TAURIS, FABUŠ a MäsoSpiš súčasťou jednej ekonomickej skupiny a ich spoločný trhový podiel sa zvýši o 0,77 % a dosiahne výšku 7,98 %, čím si podnikateľ ECO-INVEST mierne posilní postavenie na predmetnom relevantnom trhu. 

Z verejne dostupných zoznamov Štátnej veterinárnej a potravinovej správy Slovenskej republiky o schválených prevádzkach a povolených nízkokapacitných prevádzkach pre čerstvé mäso úrad zistil, že na predmetnom relevantnom trhu pôsobí až 214 podnikateľov, ktorí sa zaoberajú spracovaním hovädzieho mäsa na území Slovenskej republiky. Podiel 10 najvýznamnejších podnikateľov na relevantnom trhu spracovania a predaja hovädzieho mäsa  bol v roku 2006 približne 23 % (Tabuľka 4), objem dovozu hovädzieho mäsa v roku 2006 predstavoval približne 22 % a približne 55 % z celkovej spotreby hovädzieho mäsa predstavovali v tomto roku ostatní podnikatelia pôsobiaci na tomto relevantnom trhu. Z vyššie uvedených skutočností vyplýva, že štruktúra predmetného relevantného trhu je charakterizovaná veľkým počtom malých podnikateľov, pričom individuálna výška trhového podielu žiadneho z podnikateľov neprekročila hranicu 7 %. 

Z vyššie uvedených skutočností vyplýva, že uskutočnením posudzovanej koncentrácie si síce podnikateľ ECO-INVEST mierne posilní postavenie na relevantnom trhu spracovania a predaja hovädzieho mäsa, no vzhľadom na veľký počet drobných podnikateľov pôsobiacich na relevantnom trhu spracovania a predaja hovädzieho mäsa na území Slovenskej republiky a ich trhové pozície, nedôjde k významnej zmene trhovej štruktúry, ktorá existuje v súčasnosti a podnikateľ ECO-INVEST bude prostredníctvom svojich dcérskych spoločností vystavený na predmetnom relevantnom trhu podstatnej hospodárskej súťaži i po uskutočnení posudzovanej koncentrácie a nebude sa môcť správať nezávisle voči svojim konkurentom, dodávateľom a odberateľom.

Na základe vyššie uvedených skutočností úrad dospel k záveru, že posudzovaná koncentrácia nevytvorí alebo neposilní dominantné postavenie účastníkov koncentrácie, ktorého dôsledkom sú významné prekážky efektívnej hospodárskej súťaže na relevantnom trhu spracovania a predaja hovädzieho mäsa v Slovenskej republike.

6.3	Relevantný trh spracovania a predaja mäsových výrobkov

Celkovú veľkosť relevantného trhu spracovania a predaja mäsových výrobkov na území Slovenskej republiky vyčíslil úrad na základe údajov predložených účastníkom konania v spojení s informáciami získanými z predchádzajúcej činnosti, pričom vychádzal z údajov o celkovom predaji mäsových výrobkov na území Slovenskej republiky, ktoré sú uvedené vo výkaze Rozdelenie výrobkov z mäsa s označením RM (MP SR) 2 - 12, ktorý vypracováva Radela, s. r. o., Trenčianska 55, 825 23 Bratislava (ďalej len „Výkaz Radela 2006“). Údaje o celkovej veľkosti relevantného trhu spracovania a predaja mäsových výrobkov na území Slovenskej republiky od roku 2004 do roku 2006 sa nachádzajú v nasledujúcej tabuľke.

Tabuľka 5: Celková veľkosť relevantného trhu spracovania a predaja 
mäsových výrobkov v rokoch 2004 – 2006

Rok	Celkový predaj mäsových výrobkov v SR (tony)	
2004	90 623	
2005	99 016	
2006	102 711	
Zdroj: Výkaz Radela pre roky 2004, 2005 a 2006

Z údajov Štatistického úradu SR vyplýva, že v roku 2005 predstavoval objem dovezených mäsových výrobkov do Slovenskej republiky približne 9 % z celkovej spotreby mäsových výrobkov na Slovensku. Vzhľadom na to, že v čase posudzovania predmetnej koncentrácie neboli k dispozícii presné údaje o dovoze mäsových výrobkov v roku 2006, úrad na základe skutočnosti v roku 2005 vychádzal pri skúmaní trhovej štruktúry z predpokladu, že dovoz mäsových výrobkov v roku 2006 predstavoval 9 % z celkovej spotreby mäsových výrobkov na Slovensku.

Z oznámenia koncentrácie vyplýva, že podnikatelia TAURIS, FABUŠ a MäsoSpiš predávajú mäsové výrobky na celom území Slovenskej republiky. Predaj mäsových výrobkov uskutočňujú podnikatelia TAURIS, FABUŠ a MäsoSpiš prostredníctvom maloobchodných a veľkoobchodných predajní. Zatiaľ čo podnikateľ TAURIS prevádzkuje aj sieť vlastných maloobchodných predajní, podnikatelia FABUŠ a MäsoSpiš vlastnú sieť maloobchodných predajní neprevádzkujú. Dopravu mäsových výrobkov priamo do predajnej siete alebo do distribučných centier zabezpečujú účastníci koncentrácie vlastnými dopravnými prostriedkami alebo prostredníctvom nezávislých autodopravcov.

Z odpovedí podnikateľov oslovených v prieskume úradu v rámci správneho konania číslo 0057/OK/2006 ako aj z oznámenia koncentrácie vyplýva, že vzhľadom na charakter predmetného tovaru, obchodné podmienky a dostatočný počet dodávateľov, odberatelia mäsových výrobkov neakceptujú dlhodobé alebo exkluzívne distribučné zmluvy s dodávateľmi a nie je pre nich finančne ani časovo náročné zmeniť dodávateľa mäsových výrobkov.

Z oznámenia koncentrácie ako aj z predchádzajúcej činnosti úradu vyplýva, že na relevantnom trhu spracovania a predaja mäsových výrobkov pôsobí viacero slovenských i zahraničných podnikateľov poskytujúcich mäsové výrobky regionálne ale aj na území celého Slovenska. Medzi najvýznamnejších podnikateľov, ktorých považujú účastníci koncentrácie za svojich hlavných konkurentov patria podnikatelia: Mecom, a. s., Hrádok Mäsokombinát, spol. s r. o. a PM Zbrojníky, a. s.. Okrem týchto najvýznamnejších podnikateľov pôsobí na predmetnom relevantnom trhu aj veľké množstvo menších podnikateľov.

Podiely podnikateľov TAURIS, FABUŠ a MäsoSpiš ako aj podiely ďalších najvýznamnejších podnikateľov na relevantnom trhu spracovania a predaja mäsových výrobkov sú uvedené v nasledujúcej tabuľke:

Tabuľka 6: Trhové podiely vybraných podnikateľov

Podnikatelia	Podiely na relevantnom trhu dodávok mäsových výrobkov v SR (%)	
	2004	2005	2006	
Tauris	16,73	19,07	18,45	
Fabuš	4,32	3,93	8,44	
Mäso Spiš	4,27	3,73	3,59	
Mecom	16,42	18,30	19,67	
Hrádok Mäsokombinát	14,10	11,55	11,70	
PM Zbrojníky	[10-15]	[5-10]	9,45	
Púchovský mäsový priemysel	[OT]	[OT]	[OT]	
Svaman	0,81	0,83	0,77	
Maroš	0,65	0,60	0,83	
Nord Svit	0,14	0,15	0,15	
Import	2	9	9	
Ostatní	21,50	18,50	13,50	
Zdroj: Oznámenie koncentrácie, predchádzajúca činnosť úradu

Na základe podielov na relevantnom trhu spracovania a predaja mäsových výrobkov na území Slovenskej republiky, ktoré dosiahli podnikatelia uvedení v predchádzajúcej tabuľke, možno skonštatovať, že najvýznamnejšími podnikateľmi na predmetnom relevantnom trhu sú podnikatelia: Mecom, a. s. TAURIS, Hrádok Mäsokombinát, spol. s r. o. a PM Zbrojníky, a. s.. Vzhľadom na to, že podnikatelia Hrádok Mäsokombinát, spol. s r. o. a Mecom, a. s. patria do jednej ekonomickej skupiny, ich spoločný podiel na predmetnom relevantnom trhu dosiahol približne 31,40 %. Po uskutočnení posudzovanej koncentrácie budú aj podnikatelia TAURIS, FABUŠ a MäsoSpiš súčasťou jednej ekonomickej skupiny a ich spoločný trhový podiel bude 30,48 %, čím si podnikateľ ECO-INVEST posilní postavenie na predmetnom relevantnom trhu o 3,59 %, pričom nedôjde k významnej zmene existujúcej trhovej štruktúry.

V prípade, že by úrad vyhodnocoval dopady predmetnej koncentrácie na relevantný trh spracovania a predaja mäsových výrobkov vrátane hydinových mäsových výrobkov, podnikateľ Ing. Ján Molnár by prostredníctvom spoločností Mecom, a. s. a Hrádok Mäsokombinát, spol. s r. o. dosiahol v roku 2006 podiel na tomto trhu približne vo výške 28 % a podnikateľ ECO-INVEST by prostredníctvom spoločností TAURIS, FABUŠ a MäsoSpiš dosiahol po uskutočnení posudzovanej koncentrácie podiel na tomto trhu približne vo výške 27 %. Trhový podiel približne vo výške 9 % by dosiahol podnikateľ PM Zbrojníky, a. s..

Z verejne dostupných zoznamov Štátnej veterinárnej a potravinovej správy Slovenskej republiky o schválených prevádzkach a povolených nízkokapacitných prevádzkach pre mäsové výrobky úrad zistil, že na predmetnom relevantnom trhu pôsobí až 193 podnikateľov, ktorí sa zaoberajú spracovaním mäsových výrobkov na území Slovenskej republiky. Podiel 10 najvýznamnejších podnikateľov na relevantnom trhu spracovania a predaja mäsových výrobkov bol v roku 2006 približne 77,5 % (Tabuľka 6), objem dovozu mäsových výrobkov v roku 2006 predstavoval približne 9 % a približne 13,5 % z celkovej spotreby mäsových výrobkov predstavovali v tomto roku ostatní podnikatelia pôsobiaci na tomto relevantnom trhu. Z vyššie uvedených skutočností vyplýva, že štruktúra predmetného relevantného trhu je charakterizovaná veľkým počtom podnikateľov, pričom na základe trhových podielov sú na tomto trhu najväčšími podnikateľmi Ing. Ján Molnár a spoločnosti ECO-INVEST a PM Zbrojníky, a. s.. 

Vzhľadom na to, že, tak ako bolo uvedené vyššie, na relevantnom trhu spracovania a predaja mäsových výrobkov na území Slovenskej republiky pôsobí viacero veľkých a množstvo ďalších menších podnikateľov, ktorí sa zaoberajú poskytovaním mäsových výrobkov na celom území Slovenskej republiky alebo len v určitých regiónoch, nízku vyjednávaciu silu voči odberateľom a nízke bariéry vstupu na relevantný trh spracovania a predaja mäsových výrobkov, úrad dospel k záveru, že podnikateľ ECO-INVEST bude prostredníctvom svojich dcérskych spoločností vystavený podstatnej hospodárskej súťaži na relevantnom trhu i po uskutočnení posudzovanej koncentrácie a nebude sa môcť na predmetnom relevantnom trhu správať nezávisle voči svojim dodávateľom, konkurentom a odberateľom.

Na základe vyššie uvedených skutočností úrad dospel k záveru, že posudzovaná koncentrácia nevytvorí alebo neposilní dominantné postavenie účastníkov koncentrácie, ktorého dôsledkom sú významné prekážky efektívnej hospodárskej súťaže na relevantnom trhu spracovania a predaja mäsových výrobkov v Slovenskej republike.

7.	Možnosti vstupu na trh

Pri posudzovaní dopadov predmetnej koncentrácie na relevantné trhy spracovania a predaja bravčového mäsa, hovädzieho mäsa a mäsových výrobkov úrad zistil, že vstup nových podnikateľov na vymedzené relevantné trhy na územie Slovenskej republiky významne neobmedzujú právne ani regulačné bariéry vstupu. Relevantné trhy spracovania a predaja bravčového mäsa, hovädzieho mäsa a mäsových výrobkov na Slovensku upravujú určité veterinárne normy, ako aj Potravinový kódex, ktorý zaväzuje predovšetkým domácich výrobcov. Pre podnikateľov z krajín Európskej únie neexistujú žiadne bariéry pri dovoze. Relevantné bariéry vstupu na predmetné relevantné trhy existujú predovšetkým pre výrobcov z tretích krajín (t. j. z krajín mimo Európskej únie), ktorí musia pri vstupe na posudzované relevantné trhy splniť podmienky vyplývajúce z národnej legislatívy, ale aj z legislatívy Európskej únie.

Z predložených podkladov a informácií ďalej vyplýva, že náklady na efektívny vstup na relevantné trhy spracovania a predaja bravčového mäsa, hovädzieho mäsa a mäsových výrobkov nepredstavujú významnú bariéru z finančného ani z časového hľadiska, neexistujú žiadne prekážky v prístupe k surovinám na výrobu predmetných výrobkov, výskum, vývoj a inovácie v oblasti použitej výrobnej technológie, balenia a distribúcie s cieľom zabezpečiť konkurencieschopnosť pre svoje výrobky uskutočňujú na rôznej úrovni všetci výrobcovia, pričom zákazníci sa pri nákupe predmetných výrobkov rozhodujú predovšetkým podľa ceny výrobku, a tak vernosť značke ako bariéra vstupu na relevantné trhy spracovania a predaja bravčového mäsa, hovädzieho mäsa a mäsových výrobkov nemá takisto podstatný vplyv, ktorý by obmedzoval nového podnikateľa pri vstupe na vymedzené relevantné trhy na území Slovenskej republiky.

8.	Záver

Tak ako už úrad uviedol vyššie, po preskúmaní a komplexnom vyhodnotení všetkých získaných podkladov a informácií, úrad dospel k záveru, že posudzovaná koncentrácia nevytvorí alebo neposilní dominantné postavenie účastníkov koncentrácie, ktorého dôsledkom sú významné prekážky efektívnej hospodárskej súťaže na relevantných trhoch spracovania a predaja bravčového mäsa, hovädzieho mäsa a mäsových výrobkov na území Slovenskej republiky.

Podľa § 33 zákona úrad listom číslo 1185/PMÚ SR/2007 zo dňa 28. 03. 2007 podal účastníkovi konania informáciu o záveroch prešetrovania vo veci predmetnej koncentrácie, ku ktorým úrad na základe jemu dostupných informácií a podkladov dospel a vyzval ho, aby sa ústne alebo písomne vyjadril k jeho podkladu a k spôsobu jeho zistenia, prípadne, aby navrhol jeho doplnenie.

Účastník konania sa k predmetnej výzve vyjadril listom zaevidovaným úradom pod číslom 1190/2007 dňa 29. 03. 2007, v ktorom uviedol, že k podkladom rozhodnutia, k spôsobu jeho zistenia a k záverom uvedeným vo výzve úradu nemá žiadne pripomienky ani doplňujúce návrhy, a že súhlasí so zisteniami a závermi úradu.

Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

Poučenie:

Podľa ustanovenia § 34 ods. 1 v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote do 15 dní odo dňa doručenia tohto rozhodnutia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje:

ECO-INVEST, a. s.
JUDr. Peter Hrušovský
Námestie SNP
Obchodná ulica 2 – 6
811 08 Bratislava